мета загл. новина 2 (български)
Начало»Новини»Изложба "Българската автокефална архиепископия в Охрид - 1018-1767"
01 октомври '14
Изложба "Българската автокефална архиепископия в Охрид - 1018-1767"
На 1 октомври 2014 г., сряда, в 14 часа в Националния исторически музей /НИМ/ ще бъде открита изложбата „Българската автокефална архиепископия в Охрид 1018 – 1767 г.”. Тя е част от Националната програма за отбелязване на 1000-годишнината от смъртта на българския цар Самуил, организирана от Национален комитет с председател: премиерът проф. Георги Близнашки,зам.-председатели: министърът на културата д-р Мартин Иванов, председателят на БАН акад. Стефан Воденичаров и акад. Васил Гюзелев, председател на организацинния комитет.
Изложбата представя забележителната, почти 800–годишна история, на Българската автокефална архиепископия в Охрид от учредяването ѝ с Грамотите на император Василий ІІ Българоубиец от 1018–1019 г., до закриването ѝ със султански ферман през 1767 г.
Акценти в тази сложна, но и вдъхновяваща история на българската църква от охридския период, са представянето ѝ като първоприемник на Българската патриаршия, съществувала преди нея. Експозицията включва 65 оригинални предмета от уникалните колекции на Националния исторически музей, свързани с историята на Българската автокефална архиепископия в Охрид – икони, църковна утвар, литургически тъкани, ръкописи, печатни издания. Всички те са безценни паметници на културата – гордост и вдъхновение за българския народ. Сред тях, с неповторим блясък, се открояват: митрата на охридските архиепископи, изработена в началото на ХVІІІ в., дарохранителницата с изображения на св. Седмочисленици от 1833 г., средновековните златовезани литургически тъкани – сред малкото запазени в света, преписът на историческото съчинение на Йоан Скилица от ХІІІ в. – един от шестте, достигнали до наши дни, и единствен в България.
Представените в изложбата напрестолни кръстове с миниатюрна дърворезба и с художествено изработени метални обкови – изкусна работа на майсторите от пределите на Охридската архиепископия - акцентират върху фундаменталния християнски символ – кръста, защото „всички Христови дела и чудеса са велики, но най-велик от всички е животворящият Кръст“, по думите на българския светец Иларион Мъгленски, роден през ХІІ в. в Охридско.
Иконите от XIV и XV в., изработени в палеологов и къснопалеологов стил – едни от най-добрите образци на християнската живопис, са дело на талантливи зографи, вложили най-съкровените си чувства, за да пресъздадат светите образи.
Изложбата „Българската архиепископия в Охрид“ показва забележителен период от славната българска история и богатството на културното наследство на нашите предци – православни християни, запазили етническото и религиозното си самосъзнание през тежките години на изпитания и войни с две от най- могъщите сили в средновековния свят – Византийската и Османската империя.
Виртуална изложба "140 години Български военноморски сили" Вижте повече